Document ID: 32007D0482

KOMISIJAS LĒMUMS
(2007. gada 9. jūlijs)
par Padomes Direktīvas 72/166/EEK piemērošanu attiecībā uz civiltiesiskās atbildības apdrošināšanas kontroli saistībā ar mehānisko transportlīdzekļu izmantošanu
(izziņots ar dokumenta numuru K(2007) 3291)
(Dokuments attiecas uz EEZ)
(2007/482/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1972. gada 24. aprīļa Direktīvu 72/166/EEK par dalībvalstu tiesību aktu tuvināšanu attiecībā uz civiltiesiskās atbildības apdrošināšanu saistībā ar mehānisko transportlīdzekļu izmantošanu un attiecībā uz kontroli saistībā ar pienākumu apdrošināt šādu atbildību (1), un jo īpaši tās 2. panta 2. punktu,
tā kā:
(1)
Starp Eiropas Ekonomikas zonas dalībvalstu un citu asociēto valstu nacionālajiem apdrošināšanas birojiem 2002. gada 30. maijā noslēdza daudzpusēju nolīgumu, turpmāk “Nolīgums”. Nolīgums ir pievienots Komisijas 2003. gada 28. jūlija Lēmumam 2003/564/EK par to, kā Padomes Direktīvu 72/166/EEK piemērot attiecībā uz transportlīdzekļu īpašnieku civiltiesiskās atbildības apdrošināšanas kontroli (2), ar šo lēmumu Komisija noteica datumu, no kura dalībvalstis atturas no civiltiesiskās atbildības apdrošināšanas kontroles veikšanas transportlīdzekļiem, kuri parasti atrodas vienas Nolīgumu parakstījušas valsts teritorijā un uz kuriem attiecas Nolīgums. Pieņemot 1. un 2. papildinājumu, Nolīgumu vēlāk attiecināja uz arī citām valstīm.
(2)
Dalībvalstu un Andoras, Horvātijas, Īslandes, Norvēģijas un Šveices nacionālie apdrošināšanas biroji 2007. gada 8. martā parakstīja 3. papildinājumu Nolīgumam, ar ko Nolīgumu attiecināja arī uz Bulgārijas un Rumānijas nacionālajiem apdrošināšanas birojiem. Papildinājumā paredzēti praktiski pasākumi, lai atceltu apdrošināšanas kontroli transportlīdzekļiem, kuri parasti atrodas Bulgārijas un Rumānijas teritorijā un uz kuriem attiecas papildinājums.
(3)
Tādējādi attiecībā uz transportlīdzekļiem, kas atrodas Bulgārijas vai Rumānijas teritorijā, ir izpildīti visi nosacījumi, lai saskaņā ar Direktīvu 72/166/EEK atceltu transportlīdzekļu civiltiesiskās apdrošināšanas kontroli,
IR PIEŅĒMUSI ŠO LĒMUMU.
1. pants
No 2007. gada 1. augusta dalībvalstis atturas no civiltiesiskās atbildības apdrošināšanas kontroles veikšanas transportlīdzekļiem, kuri parasti atrodas Bulgārijā un Rumānijā un uz kuriem attiecas 2007. gada 8. marta 3. papildinājums daudzpusējam nolīgumam starp Eiropas Ekonomikas zonas dalībvalstu un citu asociēto valstu nacionālajiem apdrošināšanas birojiem.
2. pants
Dalībvalstis tūlīt informē Komisiju par pasākumiem, ko tās ir veikušas, lai piemērotu šo lēmumu.
3. pants
Šis lēmums ir adresēts dalībvalstīm.
Briselē, 2007. gada 9. jūlijā

Labels: 2
15
4
18